1Ri wettuéro napuwélongngi matu tauwé iyaé élongngé ri tana Yéhuda: "Temmaka asse’na iyaé kotaé; Aléna Allataala patettongngi béntén-Na, kuwaki’é salama.
2Timpa’i sining pintu gerbanna, kuwammengngi nauttama bangsa iya matinulué, bangsa iya pogau’éngngi élona Allataala.
3PUWANG, Iko mabbéré adaméngeng sibawa asaléwangeng lao ri tau iya mattinettoé atinna, saba’ mateppe’i ri Iko.
4Tuli mateppe’no ri PUWANGNGE, saba’ tuli nalinrungiki PUWANG Allataala.
5Napakariyawai PUWANGNGE tau iya matempoé; Naancuru’i kota mabbénténna mennang, nenniya paratai sibawa tana.
6Sining tau kasiyasié sibawa manrasa-rasaé léjja’-léjja’i matu."
7Tau malempué joppai ri laleng malempué, saba’ Iko, PUWANG, wajikengngi laleng.
8Maccowéki ri apettum-Mu, oh PUWANG, sibawa tajek-Ko; Iko ritu ripoji sibawa nauddaningi atitta.
9Nasénge’-Ko nyawaku ri wennié, nauddaningi-Ko atikku ri éléé. Rékko Muadéléki linoé matti, naissengngi matu pabbanuwana linoé aga iya tongengngé.
10Muwi tau majaé rigaukengngi sibawa makessing, dé’to nagguru aga iya tongengngé. Muwi ri wanuwa hukkungngé macéko-céko towi, sibawa dé’ namaélo mangakuiwi akuwasanna PUWANGNGE.
11PUWANG, sadiyano hukkungngi balim-Mu, iyakiya dé’ naissengngi mennang. Leppessangngi mennang masiri senna mitai pammasé-Mu untu’ umma’-Mu. Leppessangngi mennang cappu ancuru polé ri pahukkungeng iya Mupassadiyangengngéngngi mennang.
12PUWANG, Muwébbuki matu saléwangeng; sininna iya ripogau’é, Iko ritu pogau’i untu’ idi.
13Engka naengka nakuwasaiki sining puwang laingngé, iyakiya banna Iko iya riyakuiyé, oh PUWANG Allataalata!
14Maténi mennang nadé’ natuwo matu paimeng, dé’ namakkullé moto paimeng waliyalana. Saba’ cappuni mennang Mupabbinasa sibawa Muledda polé ri paréngngerangngé.
15Purani Mupalleppi-leppiki umma’-Mu, oh PUWANG, sibawa lowangiwi daérata, rimakkuwannanaro naripakaraja-Ko.
16Puraki Muhukkung; ri laleng aperisengngé gilikki lao ri Iko, sibawa massempajang lao ri Iko, PUWANG.
17Pada-pada makkunrai iya maéloé mémmana maggulicci sibawa kelli nataro peddi, makkuwaniro idi ri yolomu, PUWANG.
18Mattampu’ki sibawa maggulicci nataro peddi, iyakiya dé’ aga-aga rijajiyang; dé’ tamabbéré asalamakeng lao ri linoé, dé’to tatambaiwi pabbanuwana.
19Umma’-Mu iya matéénna tuwoi matu paimeng, tokkongngi matu paimeng sining ujuna. Tau iya puraénna rikuburu ri laleng tanaé tokkongngi matu sibawa gora-gora. Pada-pada cinoddo iya pétakkariyéngngi linoé, Mupatuwoi umma’-Mu iya maittaénna maté.
20Uttama’no ri laleng bolamu, éh bangsaku, namusului tange’é. Ussubbuno untu’ cinampe narapi soro caina PUWANGNGE.
21Nonnoi matu PUWANGNGE polé ri onrong Naonroiyé ri surugaé untu’ hukkungngi pabbanuwana linoé nasaba dosana mennang. Abbunowang iya napogau’é mennang sibawa massubbu ritimpa’i matu. Tanaé dé’na natongkoi sining tau iya maté riyunoé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn